Zápisnica zo zasadnutia Obecného zastupiteľstva obce Zemianske Kostoľany dňa 11.09.2013

Prítomní: poslanci OZ a občania podľa prezenčnej listiny
Program:
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovania dňa 21. 8. 2013.
5.	Predloženie monitorovacej správy za rok 2013.
6.	Prevádzkový a organizačný poriadok viacúčelového ihriska.
7.	Prejednanie žiadostí.
8.	Diskusia.
9.	Návrh na uznesenie.
10.	Záver.

K bodu č.1 - Otvorenie.
Ing. Jana Školíková – starostka obce – privítala všetkých poslancov OZ, z rokovania sa ospravedlnil poslanec Ing. Kovač, Alena Vršková, Ing. Marek Rolinec, ďalej privítala prítomných zamestnancov a otvorila zasadnutie OZ. 
Prečítala program zasadnutia OZ. 
Valent Oršula – dal návrh na vypustenie bodu číslo 6 v programe – Prevádzkový a organizačný poriadok viacúčelového ihriska.
Ing. Jana Školíková – uviedla, že i keď sa o tomto dokumente nebude hlasovať, oboznámila by aspoň s problematikou v tejto veci a ako sa poslanci v tejto veci dohodli. Zároveň poprosila o hlasovanie programu.

OZ schvaľuje program zasadnutia OZ podľa predloženého návrhu  nasledovne :
1.	Otvorenie.
2.	Určenie zapisovateľa a overovateľov zápisnice.
3.	Voľba návrhovej komisie.
4.	Kontrola plnenia uznesení z rokovania dňa 21. 8. 2013.
5.	Predloženie monitorovacej správy za I. polrok 2013.
6.	Prevádzkový a organizačný poriadok viacúčelového ihriska.
7.	Prejednanie žiadostí.
8.	Diskusia.
9.	Návrh na uznesenie.
10.	Záver.

K bodu č.2 - Určenie zapisovateľa a overovateľov zápisnice.
Ing. Jana Školíková – za zapisovateľku určila Ing. Vladimíru Sliepkovú, za overovateľov zápisnice Valenta Oršulu a Vladimíra Matejova.

K bodu č.3 - Voľba návrhovej komisie.
Ing. Jana Školíková – do návrhovej komisie navrhla za predsedu PaedDr. Ivanu Plachú, za členov Mgr. Ivetu Meliškovú a Petra Rybára. 
OZ volí návrhovú komisiu podľa predloženého návrhu.

K bodu č. 4 –  Kontrola plnenia uznesení z rokovania obecného zastupiteľstva zo dňa 21. 8. 2013.  
Ing. Jana Školíková – uviedla, že na tomto rokovaní boli prijaté uznesenia č. 107/2013 – 114/2013. Postupne prešla plnenia týchto uznesení.
Uznesenia 107/2013 a 108/2013 – zopakovala, že bol schválený program rokovania podľa predneseného návrhu a zároveň bola zvolená návrhová komisia v zložení predseda Ing. Goran Kováč, členovia PaedDr. Ivana Plachá, Vladimír Matejov.   
Uznesenie 109/13 – čerpanie rezervného fondu obce na krytie vlastných zdrojov schválených na kúpu bytových domov na ul. Kpt. Weinholda vo výške 62 868, 19 eur a na krytie nákladov spojených s rekonštrukciou MŠ do výšky 139 111,56 eur – toto uznesenie sa čiastočne aj splnilo, suma 62 868,19 na krytie vlastných zdrojov na bytové domy bola uhradená investorovi. Bola to podmienka na vydokladovanie, že sa vlastné zdroje investovali a mohlo sa žiadať o prefinancovanie dotácie. Úverové prostriedky, ktoré sme tiež už dostali, boli poukázané na účet investora. MDVaRZ má všetky doklady na pustenie dotácie. Nemáme zatiaľ informácie, či peniaze prešli na účet investora. Dotáciu fyzicky neuvidíme, bude rovno prevedená na účet investora.
Rekonštrukcia materskej školy – uviedla, že bolo schválené čerpanie do výšky 139 111,56 eur. Suma ešte nebola vyčerpaná, z tejto sumy sa hradia priebežne faktúry, podľa vykonaných prác. 
Uznesenie 110/13 – schválenie príspevku do kroniky obce 2012. Starostka uviedla, že uznesenie bolo doručené kronikárke obce PaedDr. Ivane Plachej, ktorá má príspevok prepísať do kroniky obce. 
Uznesenie 111/13 – Starostka predniesla zmenu rokovacieho poriadku OZ v Zem. Kostoľanoch, čl. 5 bod 9, čl. 7 bod 1 – uznesenie sa týka rokovania, podľa tohto uznesenia sa bude na dnešnom rokovaní už hlasovať a rokovať.
Uznesenie 112/13 – OZ schvaľuje odpredaj nehnuteľnosti v katastri územia Zem. Kostoľany parcela 424/2 – bol zverejnený zámer na tento odpredaj, pán Ľubomír Fábry podal cenovú ponuku 3,32 €, zastupiteľstvo schválilo cenu 4 eurá za 1m2. Bol jediný, ktorý reagoval na výzvu a bolo mu zaslané uznesenie. Túto sumu akceptoval a momentálne sa spracováva zmluva, ktorá bude predložená na podpis.
Uznesenie 113/13 – OZ pridelenie nájomného bytu č. 2 v bytovke na ul. Kpt. Weinholda, súpisné číslo 683, orientačné číslo 53 žiadateľovi Petrovi Poliakovi, bytom Ciglianska cesta 8C/215 – uviedla, že nájomník si byt prevzal, uhradil povinné platby a byt užíva.
Uznesenie 114/13 – OZ neschvaľuje zámer odpredať pozemok, časť parc. č. 542/1 v k.ú. Zemianske Kostoľany vo vlastníctve obce Zemianske Kostoľany – uznesenie bolo zaslané žiadateľovi, ktorý žiadal o odpredaj pozemku.
Starostka ukončila kontrolu plnenia uznesení. 
 
K bodu č.5 – Predloženie monitorovacej správy za rok 2013.

Ing. Jana Školíková – uviedla, že monitorovacia správa bola zaslaná poslancom OZ spolu s pozvánkou, kde boli zhrnuté výdavky obce Zem. Kostoľany za mesiace 1 - 6 /2013 a poslanci mali dostatok času na preštudovanie správy. Prípadné výhrady neboli doručené. Zároveň neboli žiadne pripomienky k správe na základe výzvy starostky. Starostka poprosila poslancov, aby monitorovaciu správu vzali na vedomie. 

K bodu č.6 – Prevádzkový a organizačný poriadok viacúčelového ihriska 
Ing. Jana Školíková – uviedla, že dnes sa tento prevádzkový poriadok mal schvaľovať, na pracovnej porade sa však dohodlo, že pokiaľ toto ihrisko bolo odovzdané správcovi ZŠ Zem. Kostoľany, tak prevádzkový a organizačný poriadok si vyhotoví správca, t. j. ZŠ Zem. Kostoľany, ktorá predloží tento poriadok na schválenie. Starostka uviedla, že pani riaditeľka bola už informovaná, vzala to na vedomie a bol jej oznámený najbližší termín zasadnutia OZ a do daného dátumu má prevádzkový poriadok pripraviť a predložiť. Zároveň starostka dodala, že na najbližšom rokovaní OZ sa bude musieť urobiť zmena VZN hospodárenia majetku obce, kde sa upraví ustanovenie, v ktorom obec ukladá správcovi majetku, že musí požiadať OZ obce o schválenie pri prenajímaní majetku. Starostka požiadala zamestnancov obce o vypracovanie zmeny návrhu tohto VZN, ktoré bude 15 dní pred rokovaním OZ vyvesené. Z tohto dôvodu nebol návrh na prerokovanie tejto zmeny pripravený, nedalo sa to stihnúť v súlade so zákonnými termínmi.
Ing. Jana Školíková – vyzvala poslancov k predneseniu prípadných pripomienok.
Ing. Bajgár – požiadal, aby to pani riaditeľka poslala najskôr poslancom elektronicky na prerokovanie. 
Ing. Jana Školíková – uviedla, že jej to tak tlmočila.

K bodu č.7 – Prejednanie žiadostí.
Ing. Jana Školíková – poprosila o zrušenie uznesenia č. 95/13 a 96/13 zo dňa 17. 7. 2013, ktorými bol schválený odpredaj pozemku časti parcely C 1127/1 a ďalšie uznesenie prenájom pozemku o časti tej istej parcely. Vysvetlila, že uznesenia sú nevykonateľné, nedá sa vyhotoviť kúpna zmluva, ktorá by mohla byť zavkladovaná, nakoľko v katastri nehnuteľnosti parcela č. 1127/1 nemá zapísaného vlastníka, ale je v registri E uvedená ako parcela č. 278/1, ktorá je na liste vlastníctva obce. Z toho dôvodu, že sú vedené 2 registre, kde v jednom registri vlastník je, v druhom nie je, je potrebné zmeniť názov registra z C na E a zmeniť čísla parciel v súlade s týmito registrami. Ide o pani Janu Rybárovú, ktorej je prenajatý trvalý trávnatý porast, na účel pasienku, zároveň jej odpredávame 62m2 pozemku na legalizáciu výstavby rodinného domu. Starostka poprosila predsedníčku návrhovej komisie aby tieto uznesenia pripravila do návrhu na uznesenie.
Ing. Jana Školíková – vyzvala poslancov na prejednanie svojich žiadostí. 
V. Oršula – uviedol, že má podnet na pána Preťu, danú situáciu pôjdu pozrieť zajtra a druhý je Róbert Štefek, ide o rozsah stavby garáže, a rozsah stavby na podnikanie. Takisto uviedol, že sa pôjdu pozrieť zajtra. Podotkol, že pravdepodobne sa nebudú vyjadrovať, keďže stavba je už postavená. Zistia, či je stavba do 25 m2 alebo či bude treba stavebné povolenie. 
Ing. Jana Školíková – uviedla, že dostala emailovú žiadosť o pána Pachníka o sprístupnenie informácie, či sú poslanci ochotní zrušiť VZN č. 1/2013 o niektorých podmienkach držania psov na území Zem. Kostoľany a VZN č. 3/2013 o čase predaja v obchode a čase prevádzky služieb. Požiadala poslancov o vyjadrenie, či sú poslanci ochotní zrušiť tieto VZN. 
PaedDr. Ivana Plachá – zhrnula názory poslancov a uviedla, že OZ bude VZN rušiť až na základe protestov prokurátora, ak budú vydané. Aj zákon uvádza tento postup, preto sa zastupiteľstvo nebude zaoberať výhradami fyzických osôb k prijatým VZN. Preto odporúčajú pánovi Pachníkovi, aby tiež takto postupoval. 
Ing. Školíková – vyzvala poslancov na prejednanie ďalších žiadostí. 
Ďalšie žiadosti neboli.

K bodu č. 8 - Diskusia.
Ing. Jana Školíková – uviedla, že by sa vrátila k diskusným príspevkov z minulého rokovania. Pán Mojžiš žiadal kontajner k jednej novopostavenej bytovke. Prijali opatrenia a zakúpili na separovaný odpad vrecia pre každú domácnosť: na sklo, na plasty. Vrecia boli rozdané a domácnosti začali odpad separovať. Starostka sa vyjadrila, že keďže tam už ten objemný odpad zo sťahovania nie je, že dochádza k náprave a jeden kontajner k bytovke bude snáď aj postačujúci. Možno je to teraz iba prechodné obdobie, ale uviedla, že sa to bude stále sledovať. 
Starostka reagovala na ďalší príspevok týkajúci sa žiadosti o zakúpenie lavičiek k bytovkám. Uviedla, že pokiaľ máme ešte v položke rozpočtu na tento účel nevyčerpané finančné prostriedky, bolo by možné ich ešte objednať, ale riešila by to súčasne aj s lavičkami na cintorín. Bude sa tým ešte zaoberať, vykoná prieskum trhu, predpokladá, že od dodávateľov môže získať obce aj množstevnú zľavy na lavičky aj dodanie.
Ďalej uviedla, že na základe diskusného príspevku boli do nových bytoviek zakúpené korkové nástenky. Ďalší diskusný príspevok bol od pána poslanca Oršulu, ktorý požadoval zabezpečiť plagátovacie plochy. Informovala, že vykonala prieskum trhu a oslovila dve spoločnosti na vypracovanie cenovej ponuky, ktoré sa výrobou zaoberajú. Po doručení ponúk budú vyhodnotené.
V diskusnom príspevku poslanec Ing. Rolinec vyjadril nadšenie nad pripravovaným podujatím „Návrat do histórie bojov SNP“. Starostka sa preto poďakovala všetkým aj občanom, poslancom a zamestnancom obce, ktorý sa pričinili k príprave tejto akcie. Akcia bola úspešná a náročná na prípravu. 
Ing. Jana Školíková – vyzvala poslancov, aby predniesli svoje diskusné príspevky.
V. Matejov – uviedol, že tu bola pani Mojžišová kvôli tomu kanálu, chcel sa spýtať, či sa to nejako rieši. 
Ing. Jana Školíková – uviedla, že jej to bolo vysvetlené. Nemôžeme do toho zasahovať, lebo to nie je na našom pozemku. Zisťovali, na aký účel ten kanál bol zriadený, ale nezistili, že by bol na niečo využívaný. Odporučili jej, nech sa informuje u svojich susedov, či tam nie je niečo napojené od nich, keďže má snahu to zasypať. Pravdepodobne sa obáva nejakého úrazu, ale treba vyjadrenie susedov, či tam nikto nemá žiadny odtok.
V. Matejov – povedal, že ho zastavujú Pod Horou občania kvôli lúke, kde predtým chceli odparkovať autá, aby sa to pokosilo. Uviedol, že to nie je parcela OÚ Zem. Kostoľany, ale či by sa nemohol majiteľ vyzvať na pokosenie lúky.
Ing. Jana Školíková – uviedla, že majiteľ bol dnes osobne vyzvaný na pokosenie lúky a prisľúbil, že urobí  nápravu. Nie je to len táto parcela, je ich viac. Bol vyzvaný písomne, niektoré pokosil, niektoré nie. Čaká sa na nápravu. 
Ing. Jana Školíková – uzavrela diskusiu. 

K bodu č. 9 – Návrh na uznesenie.
Ing. Jana Školíková – vyzvala predsedu návrhovej komisie PaedDr. Ivanu Plachá, aby predniesla prijaté uznesenia.

PaedDr. Ivanu Plachá – predniesla jednotlivé návrhy na prijatie uznesení.

115/13 Obecné zastupiteľstvo schvaľuje – program rokovania podľa predneseného návrhu
116/13 Obecné zastupiteľstvo volí – návrhovú komisiu v zložení : predseda PaedDr. Ivana Plachá, členovia Mgr. Iveta Melišková, Peter Rybár.
117/13 Obecné zastupiteľstvo ruší – uznesenie č. 95/13 zo dňa 17. 7. 2013
118/13 Obecné zastupiteľstvo schvaľuje – odpredaj pozemku KN-E časť parc.č. 278/1 ostatná plocha v k.ú. Zemianske  Kostoľany, a to novovytvorenú parc.č. 1127/25  zastavaná plocha o výmere 62 m2 podľa geometrického plánu č. 154/2011 zo dňa 8. 2. 2013, vyhotovenom GEOing, s.r.o., Šumperská 60, Prievidza žiadateľke Jane Rybárovej, bytom Domovina 379/114, Zemianske Kostoľany za kúpnu cenu 15 €/m2, t.j. spolu za 62 m2 pozemku 930,- €.
119/13 Obecné zastupiteľstvo ruší – uznesenie č. 96/13 zo dňa 17. 7. 2013
120/13 Obecné zastupiteľstvo schvaľuje – prenájom nehnuteľnosti KN-E časť parc.č. 278/1 ostatná plocha v k.ú. Zemianske Kostoľany, a to novovytvorenú parc.č. 1127/26 trvalý trávnatý porast o výmere 4276 m2 podľa geometrického plánu č. 12/2013 zo dňa 1. 2. 2013, vyhotovenom GEOing, s.r.o., Šumperská 60, Prievidza žiadateľke Jane Rybárovej, bytom Domovina 379/114, Zemianske Kostoľany na obdobie 15 rokov za cenu prenájmu 0,05 €/m2/rok, t.j. spolu za 4 726 m2 pozemku 236,30 €/rok.
OZ berie na vedomie monitorovaciu správu za 1. Polrok 2013, diskusné príspevky starostky obce a diskusné príspevky poslancov OZ. 

K bodu č. 10 Záver
Ing. Jana Školíková – poďakovala všetkým prítomným za účasť, uviedla že dnešné OZ bolo rýchle, keďže predchádzajúce rokovanie bolo nedávno 21.8.2013. Zároveň informovala o ďalšom zasadnutí OZ, ktoré by malo byť 9. októbra 2013.  Zasadnutie OZ ukončila o 17,30 hodine.

Overovatelia zápisnice: 

Valent Oršula 	                     ........................................

Vladimír Matejov	         .........................................

Zapísala:
Ing. Vladimíra Sliepková    ..........................................

V Zem.Kostoľanoch
Dňa: 17. 09. 2013

       Ing.Jana Školíková
                                                                                                          		starostka obce